Τζόλοφ (Jollof Rice) - Ρύζι μαγειρεμένο σε πλούσιο ζωμό και σάλτσα
Το εθνικό φαγητό της Νιγηρίας αλλά και το μήλον της έριδος ανάμεσα σε αυτήν και την Γκάνα. Είναι πεντανόστιμο!
1 κιλό φτερούγες ή μπούτια κοτόπουλου, σε μεγάλα κομμάτια (ή γαλοπούλας), 80 γρ. συκώτι μοσχαρίσιο, 1 μικρό ξερό κρεμμύδι, χοντροκομμένο, 1 κουτ. σούπας (κοφτή) σκόνη κάρι, 1 κουτ. σούπας (κοφτή) τζίντζερ, σε σκόνη, 1 σκελίδα σκόρδο, λιωμένη, 1 κουτ. σούπας αλάτι, 1 κουτ. σούπας φρεσκοτριμμένο πιπέρι , 4 κόκκινες πιπεριές, στρογγυλές, 3 ντομάτες, 2 πιπεριές τσίλι, 5 σκελίδες σκόρδο, καθαρισμένες, 2 εκ. φρέσκο τζίντζερ, καθαρισμένο, 3 κλωνάρια φρέσκος δυόσμος (τα φύλλα), 2 μέτρια ξερά κρεμμύδια σε φέτες, 150 γρ. πελτές ντομάτας (ναι, τόσο!), 50 γρ. βούτυρο αγελάδας, 5 δαφνόφυλλα, 1 κουτ. σούπας αλάτι, 1 κιλό ρύζι μακρύκοκκο για πιλάφι, (κίτρινο parboiled ή μπασμάτι κ.α.), καλά πλυμένο σε ένα σουρωτήρι, 150 γρ. βρασμένο καλαμπόκι, 250 ml ηλιέλαιο (+ λίγο επιπλέον για το σοτάρισμα του πουλερικού)
Στην πιο μεγάλη μας βαθιά κατσαρόλα ρίχνουμε το κοτόπουλο (ή τη γαλοπούλα) με το μοσχαρίσιο συκώτι, το κρεμμύδι, το κάρι, το τζίντζερ, το σκόρδο, το πιπέρι, το αλάτι και 2 λίτρα νερό.Βράζουμε σε μέτρια προς δυνατή φωτιά, για περίπου 1 ώρα, ξαφρίζοντας για όσο χρειάζεται. Βγάζουμε με τρυπητή κουτάλα το κοτόπουλο (ή τη γαλοπούλα) σε ένα μπολ.Βγάζουμε το μοσχαρίσιο συκώτι σε άλλο σκεύος και το ψιλοκόβουμε. Σουρώνουμε τον ζωμό σε άλλο μπολ. Θέλουμε περίπου 1.300 ml.Στον πολυκόφτη πολτοποιούμε όλα τα υλικά μαζί με 100 ml νερό.Ξεπλένουμε την κατσαρόλα, ρίχνουμε τα 250 ml ηλιέλαιο και το ζεσταίνουμε σε χαμηλή φωτιά. Ρίχνουμε τα κρεμμύδια και τα σοτάρουμε για 10-15 λεπτά, μέχρι να μαλακώσουν. Προσθέτουμε τη σάλτσα, τον πελτέ και μαγειρεύουμε για άλλα 10 λεπτά. Ρίχνουμε τον ζωμό, το βούτυρο, τα δαφνόφυλλα, το αλάτι και το ρύζι, ανακατεύουμε καλά.Σκεπάζουμε με το καπάκι και μαγειρεύουμε για περίπου 15-20 λεπτά, μέχρι να μαλακώσει το ρύζι και να απορροφήσει όλα τα υγρά. Aν σωθεί το υγρό πριν γίνει το ρύζι, προσθέτουμε λίγο ζεστό νερό ακόμα. Ρίχνουμε το καλαμπόκι και τα συκωτάκια, ανακατεύουμε και αποσύρουμε από τη φωτιά. Παράλληλα, σε μεγάλο τηγάνι ζεσταίνουμε λίγο ηλιέλαιο σε δυνατή φωτιά και σοτάρουμε τα κομμάτια του βρασμένου πουλερικού για 3-4 λεπτά, μέχρι να ροδίσουν. Σερβίρουμε το ρύζι με το κοτόπουλο (ή τη γαλοπούλα) και τηγανητές plantains.
Κοτόπουλο,Ρύζι,Συκώτι